Twee lede van Kaapse bende skuldig aan moord op getuie | Netwerk24
Deur Malherbe Nienaber 17 September 2020 06:45
Twee vermeende lede van die The Firm-bende is onder meer skuldig bevind op die moord van 'n staatsgetuie, wat ook 'n wetstoepassingsbeampte van die Kaapstad-metro was.
Die nasionale vervolgingsgesag (NVG) het Woensdag bevestig dat Ashwin Willemse en Waylin Abdullah op twee klagte van moord, roof met verswarende omstandighede en die besit van ongelisensieerde vuurwapens en ammunisie skuldig bevind is.
Hulle sal op 15 Oktober weer in die hooggeregshof in Kaapstad verskyn wanneer daar getuienis ter strafverswaring gelewer sal word.
Eric Ntabazalila, NVG-streekwoordvoerder, sê in 'n verklaring Willemse en Abdullah is aangekla van die moord op die wetstoepasser Gregory David Carelse, wie 'n polisiereservis in Bishop Lavis was.
"Hy was 'n staatsgetuie in 'n verbyryaanval in Forelstraat, Valhalla Park, op 17 Oktober 2017. In dié voorval is drie bendelede doodgeskiet. Ten tyde van sy dood sou die saak in die hooggeregshof begin het."
Ntabazalila sê die twee is ook aangekla van die moord op
Prezano Holland, lid van The Firm-bende, asook die roof, onder meer, van Carelse se vuurwapen.
Drie lede van The Firm het na bewering drie lede van 'n mededingende bende in Bishop Lavis doodgeskiet en Carelse het dit gesien en die motor agternagesit.
Carelse het toe een van die drie aanvallers in hegtenis geneem, lui die NVG se verklaring.
Volgens Ntabazalila het Carelse 'n jaar later aan sy seun gesê hy is na 'n skietvoorval in die gemeenskap ontbied en is hy toe buite sy huis doodgeskiet, met 16 skote wat op hom afgevuur is.
"Hy het die twee bendelede geken omdat hy saam met een van hulle skoolgegaan en hulle almal saam in Bishop Lavis en Valhalla Park grootgeword het. Hy kon hulle uitken, al het albei skuld ontken. Hulle het ontken dat hulle by die skietvoorval betrokke of in die gebied was."
Meer oor: Ashwin Willemse | Waylin Abdullah | Gregory David Carelse | Moord | Getuie | Eric Ntabazalila | Skuldigbevinding